**ระเบียบสำนักงานคณะกรรมการสิทธิมนุษยชนแห่งชาติ**

ว่าด้วยการจัดสรรรายได้ให้แก่นักวิจัย

ในกรณีที่มีรายได้จากการนำผลงานวิจัยและนวัตกรรมไปใช้ประโยชน์

พ.ศ. ๒๕๖๖

โดยที่เป็นการสมควรกำหนดให้มีระเบียบสำนักงานคณะกรรมการสิทธิมนุษยชนแห่งชาติ   
ว่าด้วยการจัดสรรรายได้ให้แก่นักวิจัยในกรณีที่มีรายได้จากการนำผลงานวิจัยและนวัตกรรมไปใช้ประโยชน์

อาศัยอำนาจตามความในมาตรา ๕ วรรคสอง และมาตรา ๕๓ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ มาตรา ๑๔ แห่งพระราชบัญญัติส่งเสริมการใช้ประโยชน์ผลงานวิจัยและนวัตกรรม พ.ศ. ๒๕๖๔ และข้อ ๓ ของระเบียบคณะกรรมการส่งเสริมวิทยาศาสตร์ วิจัยและนวัตกรรมว่าด้วยหลักเกณฑ์และเงื่อนไขในการจัดสรรรายได้ให้แก่นักวิจัยและการนำรายได้ไปใช้สำหรับการวิจัยและสร้างนวัตกรรม พ.ศ. ๒๕๖๕ สำนักงานคณะกรรมการ  
สิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบสำนักงานคณะกรรมการสิทธิมนุษยชนแห่งชาติว่าด้วย  
การจัดสรรรายได้ให้แก่นักวิจัยในกรณีที่มีรายได้จากการนำผลงานวิจัยและนวัตกรรมไปใช้ประโยชน์ พ.ศ. ๒๕๖๖”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

“รายได้” หมายความว่า เงินที่สำนักงานได้รับจากการนำผลงานวิจัยและนวัตกรรมไปใช้ประโยชน์

“รายได้สุทธิ” หมายความว่า เงินได้หลังหักค่าใช้จ่ายของสำนักงาน หรือค่าส่วนแบ่งของผู้ให้ทุนในการจัดสรรผลประโยชน์ระหว่างกันในกรณีถือสิทธิร่วมกัน (ถ้ามี)

“ผลงานวิจัยและนวัตกรรม” หมายความว่า ข้อค้นพบหรือผลที่เกิดขึ้นจากการวิจัยหรือสร้างนวัตกรรม โดยการค้นคว้า การทดลอง การสำรวจหรือการศึกษา รวมถึงองค์ความรู้ การประดิษฐ์ กระบวนการผลิต ผลิตภัณฑ์ กระบวนการบริการ หรือการจัดการในรูปแบบใหม่ ซึ่งเป็นข้อค้นพบใหม่หรือพัฒนาให้ดีขึ้นกว่าเดิมอย่างมีนัยสำคัญและนำไปใช้ประโยชน์ได้ ไม่ว่าจะได้รับความคุ้มครอง  
ตามกฎหมายเกี่ยวกับทรัพย์สินทางปัญญาหรือไม่ก็ตาม

“การใช้ประโยชน์ผลงานวิจัยและนวัตกรรม” หมายความว่า การใช้หรืออนุญาตให้ใช้สิทธิ  
ในผลงานวิจัยและนวัตกรรมในการผลิต ผลิตภัณฑ์ การจัดทำบริการ การปรับปรุงกรรมวิธีการผลิต   
การจัดโครงสร้างองค์กร การบริหารจัดการ หรือการดำเนินการอื่นใดในเชิงพาณิชย์หรือสาธารณประโยชน์ หรือการนำผลงานวิจัยและนวัตกรรมไปใช้ในการศึกษา ค้นคว้า ทดลอง หรือวิจัยเพื่อพัฒนาต้นแบบผลิตภัณฑ์หรือต่อยอดผลงานนั้น และให้หมายความรวมถึงการจำหน่ายจ่ายโอนผลงานวิจัยและนวัตกรรมโดยมีประโยชน์ตอบแทนที่คำนวณเป็นเงินได้ด้วย

ข้อ ๔ เมื่อสำนักงานมีรายได้จากการใช้ประโยชน์ผลงานวิจัยและนวัตกรรม ให้จัดสรรรายได้ตามหลักเกณฑ์และวิธีการที่กำหนดไว้ในระเบียบนี้

ข้อ ๕ ผู้มีสิทธิได้รับเงินค่าตอบแทนให้เป็นไปตามหลักเกณฑ์ ดังต่อไปนี้

(๑) หัวหน้าโครงการวิจัย ได้แก่ บุคคลหรือคณะบุคคลผู้เป็นหัวหน้าการประดิษฐ์หรือสร้างสรรค์ผลงานวิจัยและนวัตกรรม

(๒) นักวิจัย ได้แก่ บุคคลหรือคณะบุคคลผู้ประดิษฐ์หรือผู้สร้างผลงานวิจัยและนวัตกรรม

(๓) ผู้ช่วยนักวิจัย ได้แก่ บุคคลหรือคณะบุคคลผู้ร่วมประดิษฐ์หรือร่วมสร้างสรรค์ผลงานวิจัยและนวัตกรรม

ข้อ ๖ การจ่ายค่าตอบแทนผลงานวิจัยและนวัตกรรมให้เป็นไปตามอัตรา ดังนี้

(๑) ร้อยละ ๖๐ ของรายได้สุทธิ ให้จัดสรรให้กับผู้มีสิทธิได้รับตามข้อ ๕ ดังนี้

(๑.๑) หัวหน้าโครงการวิจัย ร้อยละ ๑๐

(๑.๒) นักวิจัย ร้อยละ ๓๐

(๑.๓) ผู้ช่วยนักวิจัย ร้อยละ ๒๐

(๒) ร้อยละ ๔๐ ของรายได้สุทธิให้เป็นเงินรายได้ของสำนักงานเพื่อใช้จ่ายตามภารกิจของสำนักงาน

ข้อ ๗ ให้สำนักงานจัดสรรค่าตอบแทนผลงานวิจัยและนวัตกรรมให้แก่ผู้มีสิทธิได้รับตามข้อ ๕ ภายในหกสิบวันนับแต่วันที่สำนักงานได้รับ

ข้อ ๘ ผู้มีสิทธิได้รับเงินค่าตอบแทนตามข้อ ๕ มีสิทธิได้รับจัดสรรค่าตอบแทนผลงานวิจัยและนวัตกรรมไม่เกินห้าปีนับแต่วันที่ปิดโครงการวิจัย

ข้อ ๙ หลักเกณฑ์และวิธีการเบิกจ่ายตามระเบียบนี้ ให้นำระเบียบคณะกรรมการสิทธิมนุษยชนแห่งชาติว่าด้วยการรับ การจ่าย และการเก็บรักษาเงิน มาใช้บังคับโดยอนุโลม

ข้อ ๑๐ ให้เลขาธิการรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้เลขาธิการเป็นผู้วินิจฉัยชี้ขาด

ประกาศ ณ วันที่ ๑๖ พฤษภาคม พ.ศ. ๒๕๖๖

พิทักษ์พล บุณยมาลิก

เลขาธิการคณะกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๔๐/ตอนที่ ๓๕ ก/หน้า ๒๓/๑๒ มิถุนายน ๒๕๖๖ [↑](#footnote-ref-1)